Ikwadisetso ditlhopho e a nametsa
 Mogolwane mo ofising ya lekgotla le le tsamaisang ditlhopho (IEC) mo kgaolong ya Kgalagadi a re ikwadisetso ditlhopho e tsamaya ka thelelo mo kgaolong eo. Rre Richard Senthumoleng a re setshaba se ikwadisetsa ditlhopho ka dipalo tse di nametsang fa e sale e simologa kgwedi eno e tlhola ga mararo. O buile mafoko a mo potsolotsong le  Rre Senthumoleng a re ba thapile banana ba ba dirileng mophato wa botlhano  ba le makgolo a mabedi le bobedi mo Kgalagadi ba ba tlaa bong ba dira tiro ya go kwadisetsa  setshaba ditlhopho  le ba le lesome le bone ba ba tlaa bong ba eteletse pele ba ba dithutego tsa Diploma ba nakwana. Mogolwane go tswa kwa ofising eo a re e le ba IEC ba phatlaladitse badiri bao ba nakwana mo mafelong a ikwadisetso ditlhopho a le masome marataro le botlhano mo Kgalagadi Borwa le a le masome mararo le borataro kwa kgaolong ya Kgalagadi Bokone.  Rre Senthumoleng a re mo loetong lwa gagwe lwa go lekola ka fa ikwadisetso ditlhopho e tsamayang ka teng o itemogetse dipalo tse di kwa godimo tsa batho ba ba setseng ba ikwadisitse mo metseng ka bontsi mo kgaolong eo, selo se a reng tsholofelo ke gore ikwadisetso ditlhopho eo e tlaa tsamaya ka thelelo. O boletse fa mo nakong ya gompieno dikgwetlho tse ba kopaneng le tsone e le ya motho a le mongwe fela yo o neng a ya kwa lefelong la ikwadisetso ditlhopho ka Omang yo o seng mo tirisong mme ba mo gakolola go potlakela go ya go dira yo mosha pele ga ikwadisetso e tswalelwa. A re kgwetlho e nngwe  ke gore Kgalagadi o bophara, le gore ditsela dingwe ga di tsamaege ka gore ke tsa motlhaba le gore mo mafelong a mangwe ditlhaeletsanyo ga di yo gotlhelele. Rre Senthumoleng o ne a tlhalosa fa badiri bao ba ba thapilweng ka nakwana ba thusiwa ka ditente tse ba latsang tlhogo mo go tsone fa bangwe, bogolo jang ba bomme ba thusiwa ka boroko ke badirela puso bangwe mo matlung a bone kana a borutelo. Le fa go ntse jalo, mogolwane go tswa kwa lekgotleng le le tsamaisang ditlhopho o boletse fa ba ne ba kopana le kgwetlho e tona e e neng e batla tharabololo ka bonako ya badiri bangwe ba nakwana ba ba neng ba sa batle go ya go direla kwa mafelong a ba neng ba a tlhophetswe ke ba IEC,  mme bone ba batla go fudugela kwa go a ba tlholegang kwa go one bogolo jang ba bomme ba lebile tsa malwapa a bone. A re mafelo a ikwadisetso ditlhopho a tlaa bulwa tsatsi le letsatsi le ka malatsi a boitapoloso ka Matlhatso le Tshipi go tlhomamisa gore Motswana mongwe le mongwe le ba ba berekang ba kgone go nna le sebaka sa go ikwadisetsa ditlhopho kwa ba eletsang teng. Rre Senthumoleng o ne a tlatsa ka go kgothatsa setshaba go dirisana sentle le badiri ba ba kwadisang le gone go ba rotloetsa go tswelela ba dirisa sebaka se go ya go ikwadisetsa ditlhopho ka dipalo  tse di kwa godimo kwa mafelong a ba eletsang go ya go tlhopha kwa go one. 